stanford-oval/wikipedia huggingface dataset:
יואל שוהם
ביוגרפיה

שוהם נולד וגדל בקיבוץ מעיין צבי ולמד בבית הספר החקלאי כפר גלים. בהמשך למד שנתיים במדרשה לחינוך גופני וינגייט. שוהם היה פעיל בנעוריו בטניס שולחן, ובגיל 15 צורף לנבחרת ישראל בטניס שולחן. במקביל היה פעיל גם בכדורגל, ובגיל 16 החל לשחק כשוער בקבוצה הבוגרת של מכבי חדרה.
בגיל 18 צורף לנבחרת הנוער של ישראל בכדורגל, ועבר לשחק בליגה הבכירה, במדי מכבי פתח תקווה. בשנת 1963 הצטרף להפועל תל אביב, כמחליפו של יעקב חודורוב שעזב את הקבוצה באותה שנה. ב-25 בינואר 1964 היה לכדורגלן הראשון בישראל שקיבל את הציון 10, על משחקו בניצחון 3–0 על מכבי חיפה באצטדיון בלומפילד.
בשנת 1964 התגייס לצה"ל, ליחידת מדס"ים (מדריכי ספורט) בפיקוד הצפון, ולאחר מכן עבר לשחק בקבוצת הפועל רמת גן. ב-7 בדצמבר 1966 ערך את הופעתו היחידה בנבחרת ישראל, במשחק ידידות מול נבחרת רומניה. בכך הפך שוהם לספורטאי הישראלי הראשון שמייצג את נבחרת ישראל בשני ענפי ספורט שונים (שנים לאחר מכן עשה זאת גם נמרוד דרייפוס). לאחר מכן שימש שוהם כשוער המחליף של חיים לוין ויצחק ויסוקר, אך לא צבר הופעות נוספות בנבחרת.
לאחר מלחמת ששת הימים עזב שוהם את ישראל, וטס לארצות הברית לצורך לימודים לתואר ראשון ושני בחינוך גופני. לאחר מכן חזר לישראל וחתם בקבוצת הפועל חיפה. כעבור שנה חזר להפועל רמת גן, ולאחר מכן שיחק גם בהפועל כפר סבא, הפועל חדרה ובני יהודה תל אביב, במדיה פרש ממשחק פעיל בשנת 1976.
כיום מנהל את בית הספר לטניס שולחן בכפר סבא.
טבח סלוצק

טבח סלוצק או פרשת סלוצק היה טבח בעיר סלוצק שבבלארוס, שאירע במהלך מלחמת העולם השנייה והשואה באוקטובר 1941, ובו נרצחו כ-3,800 יהודים על ידי הנאצים. הרוצחים הורכבו מכוחות מיוחדים של הגסטפו ומבעלי בריתם בבלארוס ובליטא.
הטבח

ב-27 באוקטובר 1941 נכנסו לסלוצק ארבע פלוגות של משטרה צבאית שהוצבו בקובנה במטרה לחסל את האוכלוסייה היהודית בעיר תוך יומיים. כוח זה פעל ללא רשות של המינהל האזרחי הגרמני. היהודים הוקפו, הוצאו מבתיהם ונהרגו בהמוניהם, בטירוף כזה, שלא רק יהודים, אלא גם אנשים אחרים באזור נטבחו.
המינהל האזרחי הגרמני בבלארוס זעם, לאחר שעשה מאמצים רבים להשיג את טובת האוכלוסייה המקומית בהתאם להוראות הפיהרר.
מנהל המינהל האזרחי בבלארוס כתב במחאה לרייכספיהרר אס אס, היינריך הימלר:
העיירה הייתה תמונה של אימה במהלך הפעולה. באכזריות בלתי ניתנת לתיאור מצד השוטרים הגרמנים ובעיקר הפרטיזנים הליטאים, העם היהודי, אך גם ביניהם בלארוסים, הוצא מדירותיהם ונאסף יחד. בכל מקום בעיר נשמעו יריות וברחובות שונים הצטברו גופות של יהודים שנורו.
הערות שוליים

↑  The Danish Center for Holocaust and Genocide Studies, web.archive.org, ‏2006-09-02
יהדות סוראמי

יהדות סוראמי הם יהודי העיירה סוראמי שבמחוז כארתלי הפנימית גאורגיה.
תעודות משפטיות מסוף המאה השמונה עשרה, עוסקות בבני משפחת מנאשראשווילי, שהגיעו לסוראמי, לאחר שעברו מסכת קשה של מעשי אכזריות ונמלטו מאדונם הקודם, והפכו לצמיתים של מנזר סווטיצחובלי במצחתה. לאחר שנים תבע אדונם לשעבר מסוראמי שיחזרו לבעלותו, והמשפחה ניהלה מאבק ממושך על רצונה וזכותה להישאר בחסות המנזר.
ביוני 1850, נרשמה בסוראמי, עלילת הדם הראשונה בגאורגיה (למעשה הראשונה באימפריה הרוסית), כאשר נעלם ילד נוצרי קטן, בן לזוג מהעיר גורי, שהתארח בבית משפחה בסוראמי. התערבותו של משה מונטיפיורי אצל הנציב הבכיר של מלכות המשנה של הקווקז, מיכאיל סיומונביץ' וורונצוב, לא עזרה והיהודים שנאשמו ברציחת הילד נשלחו לסיביר.
ברשימת בתי הכנסת שנערכה על ידי הסובייטים בשנת 1946 צוין גם בית הכנסת בסוראמי, ברחוב אינטרנציונלה 115, שהוקם בשנת 1915.
יהודי גאורגיה שנולדו בסוראמי

סורמלו
יצחק אילן
הערות שוליים

↑  גרשון בן-אורן, "תולדות יהודי גאורגיה עד ימי המשטר הסובייטי", באתר הקונגרס העולמי ליהודי גרוּזיה
↑  מרדכי אלטשולר, יהדות במכבש הסובייטי: בין דת לזהות יהודית בברית המועצות, 1941-1964, עמ' 480, מרכז זלמן לתולדות ישראל, ירושלים, מסת"ב 9789652272256
↑  מאמרה של לילי באזובה, "בתי הכנסת והחיים סביב בית הכנסת בגאורגיה שלאחר המלחמה" (מלחמת העולם השנייה), בספרו של יעקב רואי, ""ב-0714646199&id=bJBH5pxzSyMC&pg=RA2-PA300&lpg=RA2-PA300&ots=xXDcCmIIJU&dq=kutaisi%3Bsachkhere%3Boni&sig=FI0SNLeAWIuml4ODR30LFbNHyl0#PRA2-PA300,M1 יהודים והחיים היהודיים ברסיה וברוסיה הסובייטית", 1995, עמ' 300, באנגלית. המאמר עצמו בעמ' 290-300 הרשימה נערכה על ידי השלטונות הסובייטים לאחר מלחמת העולם השנייה במטרה "לעשות סדר" בכל הקבוצות הדתיות ברחבי ברית המועצות
| יהדות גאורגיה לפי ערים |
| --- | --- | --- |
| גאורגיה המערבית | כותאיסי • סצ'חרה • אוני • בתומי • סוחומי • קולאשי* • סנקי • פותי • לאילשי • לוחאמולי* • זסטפוני • ואני • כובולתי • בנדזה • סוג'ונה • חובי* • זוגדידי • אוצ'מצ'ירה* • גגרה |  |
| גאורגיה המזרחית | טביליסי  • מצחתה* • גורי • סוראמי • צחינוואלי • כארלי • ציתלגורי • תלאווי • אורייתובני* • וליסציחה* • בריתי* • תמראשני* |  |
| גאורגיה הדרומית | בורג'ומי • אצקורי* • אחלציחה • אחלכלכי*  * יישובים בעבר של יהודים |  |
יאנוש מוניאק

| --- | --- |

 לידה:  3 ביוני 1941 קרקוב, גנרלגוברנמן 
 פטירה:  31 בינואר 2016 (בגיל 74) קרקוב, רפובליקת פולין 
 מקום קבורה:  בית הקברות ראקוביצקי 
 מוקד פעילות:  פולין 
 סוגה:  ג'אז 
 שפה מועדפת:  פולנית 
 כלי נגינה:  סקסופון 
 פרסים והוקרה:  Honoris Gratia  אביר במסדר פולוניה רסטיטוטה 
 
יאנוש מוניאק בקרקוב, 2000
יאנוש מוניאק (בפולנית: Janusz Muniak, ‏3 ביוני 1941 – 31 בינואר 2016) היה סקסופוניסט, חלילן ומלחין ג'אז פולני.
ביוגרפיה

מוניאק נולד בקרקוב. הוא החל להופיע בלובלין בשנת 1960 והיה מחלוצי הג'אז החופשי באירופה שלאחר מלחמת העולם השנייה. בשני העשורים שלאחר מכן שיתף פעולה עם שורת נגני ג'אז פולניים, בהם טומש סטאנקו (אנ') ואנדז'יי טז'סקובסקי (אנ'), ואף עם אמני ג'אז אמריקאים ובין-לאומיים, בהם האנק מובלי, פרדי האברד, נייג'ל קנדי, הנק ג'ונס (אנ'), דון צ'רי ואחרים. החל משנת 1976 הופיע מוניאק בלהקה משלו, עמה הקליט מספר אלבומים. הוא הופיע בפסטיבל הג'אז של ורשה, הג'אז ג'אמבורי (אנ'). היה אמן אורח במספר אלבומים של סטאנקו, טז'סקובסקי ואמני ג'אז פולניים אחרים. מ-1992 הוא הפעיל בקרקוב מועדון ג'אז ולעיתים הופיע בו.
נפטר ב-31 בינואר 2016.
אלבומים

1978 Question Mark - Janusz Muniak Quintet
1983 Placebo - Janusz Muniak
1986 Janusz Muniak Quartet - Janusz Muniak Quartet
1994 Songs You Know These? - Janusz Muniak
1995 Not So Fast - Janusz Muniak
1997 One And Four - Janusz Muniak
1998 Meeting - Janusz Muniak
2000 Just Friends - Janusz Muniak
2002 Annie - Janusz Muniak Quartet
הערות שוליים

↑  Nie żyje Janusz Muniak - saksofonista i jedna z najbarwniejszych postaci polskiego jazzu - Kraków - Wiadomości - Radio Kraków, radiokrakow.pl (בפולנית)
| --- | --- |
בקרת זהויות :  PLWABN: 9810641015905606  BnF: cb171296236 (data)  GND: 1081941057  ISNI: 0000 0001 3063 7908  LCCN: n2018010615  MusicBrainz: 4adb20be-bb89-48e6-b4d1-e6449f104830  VIAF: 296704800   WorldCat (עם VIAF): 296704800 
ערך זה הוא קצרמרבנושא מוזיקאים ובנושא פולנים. אתם מוזמנים לתרום לוויקיפדיה ו.
יאחצ'ל

יאחצ'ל בעיר יזד, איראן
יאחצ'ל בעיר כרמאן
יאחצ'ל (בפרסית: یخچال, פירוש: "בור קרח") הוא סוג עתיק של מבנה קירור בו היו מאחסנים מזון. מבנה זה היה בנוי מעל הקרקע כאשר היה למבנה צורת כיפה עם פתח בראשה כאשר מתחתיה נמצא לו שטח אחסון תת-קרקעי לקירור מזון. לעיתים קרובות שימש אף לאחסון קרח (אפילו לצורך ייצור גלידה כגון הגלידה הפרסית הקרויה: "באסתני סונאטי" או המאכל הקרוי: "פאלודה". החלל התת-קרקעי יחד עם חומר הבנייה הוא עמיד בפני חום ומבודד את שטח האחסון בכל ימות השנה. מבנים אלה נבנו ושימשו בעיקר בפרס העתיקה ורבים שנבנו לפני מאות שנים נותרו עומדים גם כיום ואף בשימוש.
ראו גם

לוכד רוח
אדריכלות איראנית
הערות שוליים

↑  M. Mahdavinejad & Kavan Javanrudi, Assessment of Ancient Fridges: A Sustainable Method to Storage Ice in Hot-Arid Climates
ערך זה הוא קצרמרבנושא אדריכלות. אתם מוזמנים לתרום לוויקיפדיה ו.
טריניטי (נהר, קליפורניה)

| --- | --- |

 מידע כללי
 אורך:  266 ק"מ
 ספיקה ממוצעת:  138 מ"ק לשנייה
 אגן ניקוז:  7,389 קמ"ר
 מוצא:  הרי סקוט  41°19′46″N 122°32′35″W﻿ / ﻿41.329328°N 122.543022°W﻿ / 41.329328; -122.543022
 גובה מוצא הנהר:  1,692 מטרים
 יובלים:  North Fork Trinity River, New River, Stuart Fork Trinity River, South Fork Trinity River, Campbell Creek 
 שפך:  הנהר קלאמת בוואיטצ'פק  41°11′08″N 123°42′38″W﻿ / ﻿41.185594°N 123.710510°W﻿ / 41.185594; -123.710510
 מדינות באגן הניקוז:  קליפורניה בארצות הברית
 
 אגני הניקוז של הנהרות קלאמת וטריניטי. הנהר טריניטי מוצג בכחול כהה, אגן הניקוז שלו מודגש בצהוב כהה. היובל המזלג הדרומי של הנהר טריניטי מתפשט דרומה. הנהר הראשי מתפתל מזרחה ואז צפונה
 
הנהר טריניטי (באנגלית: Trinity River, בשפת שבט הקארוק: kishakeevrásav) הוא היובל הארוך ביותר, 266 קילומטרים, של הנהר קלאמת בצפון-מערב מדינת קליפורניה בארצות הברית. הנהר מנקז אזור של רכסי החוף של קליפורניה, כולל החלק הדרומי של הרי קלאמת, צפונית-מערבית לעמק סקרמנטו. הנהר הוכרז כנהר לאומי פראי ונופי והוא זורם במהירות לאורך מרבית מסלולו בקניונים צרים ושדות אחו הרריים. הזרם המהיר של הנהר הפך אותו ליעד פופולרי לרפטינג במים לבנים ולשיט בקיאקים.
היסטוריה

השם המקורי של הנהר בפי בני ההופה היה "Xun". הוא היה גם ידוע כ"נהר הקרקפת האינדיאני" (Indian Scalp River) כאשר ג'דדיה סמית וחבורת ציידי הפרוות שאיתו חצו אותו בדרכם לצפון במעלה החוף ב-25 במאי 1828.
במפות מאותה תקופה היה הנהר קרוי הנהר סמית. השם טריניטי מקורו בטעות. פירסון רידינג (Pierson Barton Reading‏; 1868-1816), שחיפש זהב באזור הגיע לנהר ב-1845 וקרא לו בשם טריניטי, "השילוש הקדוש" באנגלית, משום שחשב בטעות כי הנהר נשפך למפרץ טרינידד (Trinidad Bay) הסמוך.
חלקו העליון של הנהר היה אתר לחיפוש זהב בכריית פלייסר, כולל כרייה הידראולית בקנה מידה גדול מאז ימי הבהלה לזהב בקליפורניה ב-1849.
בשיטפון הגדול של 1862 עלה הנהר על גדותיו ובשיטפון נמחתה כלכלת האזור לגמרי.
אביו של ג'רי גרסיה, גיטריסט וסולן בלהקת הרוק הפסיכדלי "גרייטפול דד" טבע בנהר ב-1947 בתאונת דיג.
מסלול

מקורו של הנהר במורדות המזרחיים של הרי סקוט, רכס בהרי קלאמת ביער הלאומי שסטה-טריניטי (Shasta-Trinity National Forest) במחוז טריניטי. הוא זורם לדרום-מערב לאורך המורדות המערביים של הרי טריניטי לתוך אגם טריניטי, מאגר מים באורך 32 קילומטרים שנוצר על ידי סכר טריניטי שהוקם בשנת 1962 והמשמש ליצירת חשמל מאנרגיה הידרואלקטרית. כמעט מיד לאחריו הנהר זורם למאגר מים נוסף, אגם לואיסטון (Lewiston Lake), שנוצר על ידי סכר לואיסטון בעיירה לואיסטון. אגם טריניטי ואגם לואיסטון שוכנים בתחומי אזור הנופש הלאומי ויסקיטאון-שסטה-טריניטי (Whiskeytown-Shasta-Trinity National Recreation Area). כ-90% ממי הנהר מוטים במאגר לואיסטון באמצעות מערכת תעלות ומנהרות לנהר סקרמנטו. מערכת זו היא חלק ממיזם העמק המרכזי שנועד לספק מים להשקיה לחקלאות בעמק המרכזי של קליפורניה.
יתרת המים, כ-10% מהספיקה המקורית, ממשיכים לזרום באפיק המרכזי עוד 209 קילומטרים. הנהר זורם בכיוון כללי מערב-צפון מערב דרך ויוורוויל (Weaverville) ולאורך הצד הדרומי של האלפים של טריניטי. ביישוב ברנט ראנץ' (Burnt Ranch) נשפך אליו מדרום היובל "המזלג הדרומי של הנהר טריניטי" (South Fork Trinity River) בגבול שבין המחוזות טריניטי והמבולדט. מנקודת המפגש עם המזלג הדרומי הנהר זורם בכיוון כללי לצפון-צפון מערב דרך שמורת עמק הופה ונשפך לנהר קלאמת מדרום בוויצ'פק בצפון מחוז המבולדט, כ-30 קילומטרים מחוף האוקיינוס השקט. 20 הקילומטרים האחרונים של הנהר, כולל השפך לקלאמת, הם חלק מהשמורה של בני ההופה.
אקולוגיה ושימור

הנהר ידוע גם בהגירה של דגי הסלמון וסטילהד במעלה הנהר למטרת רבייה, חלקם מגיעים ממדגרות דגים. דגי אלתית גמלונית נכנסים לנהר באמצע יולי ושוהים בו עד אוקטובר ונעלמים בתחילת נובמבר. דגי סטילהד מגיעים באוקטובר ושוהים בנהר עד מרץ. ב-1981 קבע הקונגרס של ארצות הברית את כל קטע הנהר מסכר לואיסטון ועד השפך לקלאמת, כמו גם קטעים ביובלים של הנהר, כנהר פראי ונופי לאומי.
ב-1828 חצתה משלחת ג'דדיה סמית את הנהר בעזרת אינדיאנים מבני היורוק וחנתה על הגדה המזרחית של הנהר טריניטי. הריסון רוג'רס (Harrison G. Rogers), מזכירו של סמית, כתב: "מר סמית רכש מהם את כל פרוות הבונה שאפשר היה", דבר המצביע על כך שהבונים היו אז בשפע בטריניטי. גם כיום ניתן לראות בנהר ולחופיו בונים ויונקים אחרים כדוגמת לוטרה צפון אמריקנית, דביבון מצוי ושועל אפור מצוי.
ביאורים

↑  מקורו של שם המפרץ בספרדית, הספרדים שהיו האירופאים הראשונים שהגיעו למקום ב-1775, קראו לו מפרץ השילוש הקדוש (טרינידד בספרדית) שום שהגיעו ביום חג השילוש הקדוש
↑  באנגלית Placer Mining. שיטת כרייה בה מסננים את הזהב מתוך העפר שעל גדות הנהר, השיטה העיקרית למציאת זהב בימים הראשונים של הבהלה לזהב.
↑  באנגלית hydraulic mining. שימוש בזרמי מים עזים המכוונים אל קירות הקניון והמנתקים סלעים ועפר, כשזרם המים החוזר מנותב לתעלות שבהן גרגירי הזהב שוקעים.
↑  טרוטת עין-הקשת החיה בים וחוזרת לנהר למטרת רבייה
הערות שוליים

↑  Water Resources Data California Water Year 2004
↑  There’s Something Incredible About These 9 Rivers In Northern California
↑  James David Hart, A Companion to California: Newly Revised and Expanded with Illustrations
↑  Trinity River
↑  "Trinity River, California". rivers.gov. National Wild and Scenic Rivers System.
↑  Wildlife Viewing: Lewiston Lake & the Trinity River
| --- | --- |
בקרת זהויות :  NARA: 10038854
יאזלובייץ

| --- | --- |
סמל יאזלובייץ

שרידי מצודה ומנזר בעיירה
 מדינה:  אוקראינה אוקראינה
 מחוז:  מחוז טרנופול טרנופול
 תאריך ייסוד:  המאה ה־13 
 גובה:  314 מטרים
 אוכלוסייה:  ‏
  ‑ בעיירה:  617 (2007)
 קואורדינטות:  48°57′N 25°26′E﻿ / ﻿48.950°N 25.433°E﻿ / 48.950; 25.433
 אזור זמן:  UTC+2
 http://wikimapia.org/#lat=48.965315&lon=25.454936&z=15&l=37&m=a&v=2
  מפת מיקום  מפה מפורטת   (למפת אוקראינה מוגדלת) קייב דניפרו אודסה לבוב דונצק חרקוב רוסיה בלארוס פולין ס. הו. רומניה מול. סר. הים השחור  ים אזוב  קריםיאזלובייץ(למפת אוקראינה רגילה) קייב דניפרו אודסה לבוב דונצק חרקוב רוסיה בלארוס פולין ס. הו. רומניה מול. סר. הים השחור  ים אזוב  קריםיאזלובייץ(למפת מחוז טרנופול רגילה) טרנופול צ'ורטקוב קרמניץ בז'ז'ני זברז' טרבובליה בוצ'אץ' בורשצ'יב רובנו חמלניצקי צ'רנוביץ איוואנו-פרנקיבסק לבוביאזלובייץ(למפת מחוז טרנופול מוגדלת) טרנופול צ'ורטקוב קרמניץ בז'ז'ני זברז' טרבובליה בוצ'אץ' בורשצ'יב רובנו חמלניצקי צ'רנוביץ איוואנו-פרנקיבסק לבוביאזלובייץ  he tabBackground:;tabBorder:#aaa;defaultTab:0;
 
יאזלובייץ (באוקראינית: Язловець; בפולנית: Jazłowiec) היא עיירה קטנה במחוז טרנופול שבמערב אוקראינה, כ-16 ק"מ דרומית לבוצ'אץ', בה התקיימה עד השואה קהילה יהודית גדולה.
תולדות היישוב

יאזלובייץ נוסדה במחצית הראשונה של המאה ה-15, ובשנת 1519 הוענקו לה זכויות עיר, ונקבעו בה ירידים שנתיים, ימי שוק שבועיים ותחנת מכס. בשנת 1647 עמדו תושבי העיירה בפני מצור שהטילו עליהם גייסותיו של חמלניצקי, ובשנת 1669 נהרסה העיירה בידי הטורקים, אשר שלטו בה 7 שנים לאחר מכן.
בחלוקת פולין הראשונה, בשנת 1772, נכללה העיירה בתחום אוסטריה, ולאחר מלחמת העולם הראשונה נכללה בתחום הרפובליקה הפולנית השנייה.
יהודי יאזלובייץ

יהודים ישבו בעיירה מהמאה ה-16, ומהמחצית השנייה של המאה ה-18 היוו היהודים רוב בקרב תושבי העיירה. בשנת 1880 נמנו בעיירה 1,642 יהודים, אולם בשנים שלאחר מכן היגרו מהעיירה רוב יהודיה.
בין מלחמות העולם נמנו בעיירה כ-560 יהודים, והתקיימה בה פעילות ציונית ענפה, שכללה בית ספר עברי ותנועות נוער ציוניות. פעילות זו נאסרה עם כיבוש האזור בידי הסובייטים בספטמבר 1939.
עם פרוץ מבצע ברברוסה בסוף יוני 1941, ונסיגת הצבא האדום מאזור העיירה, החלו האוקראינים המקומיים בביצוע מעשי התעללות ושוד בקרב יהודיה. לאחר כניסת הגרמנים ליישוב, החלה המשטרה האוקראינית בהחרמת רכוש ודירות היהודים בו, ובגיוסם לעבודות כפייה מפרכות ומשפילות. בחודשים הראשונים לכיבוש הגרמני הגיעו לעיירה פליטים יהודים רבים מכפרי הסביבה, אשר נמלטו ממעשי הטבח שביצעו בהם האוקראינים, ומספר היהודים בעיירה הגיע לכ-1,200 איש.
בסתיו 1942 גורשו כל יהודי העיירה לגטו בוצ'אץ', ושם חלקו את גורל יתר יהודי המקום. מקהילת יאזלובייץ שרדו את השואה יהודים בודדים.
גיבור הנובלה "והיה העקוב למישור" מאת ש"י עגנון, מנשה חיים הכהן, מתואר בסיפור כ"מילידי ק"ק יזלוביץ".
יואל שמחאי

| --- | --- |

 לידה:  שנות ה־70 של המאה ה־20 תל אביב-יפו, ישראל 
 מדינה:  ישראל 
 השכלה:  אוניברסיטת טאפטס 
 
יואל שמחאי (באנגלית: Joel Simkhai; נולד ב-1976) הוא איש עסקים ישראלי-אמריקאי ויזם היי-טק. הוא מייסדה ומנכ"לה לשעבר של אפליקציות ההכרויות מבוססות המיקום גריינדר ו"בלנדר".
חיים וקריירה

שמחאי נולד בתל אביב-יפו. אמו עסקה במכירת תכשיטים ואביו היה סוחר יהלומים. כשהיה בן שלוש משפחתו עברה להתגורר בניו יורק. הוא סיים תואר ראשון ביחסים בינלאומיים וכלכלה באוניברסיטת טאפטס במאי 1998. לאחר תחילת הלימודים בקולג' הוא יצא מהארון כהומו. יש לו עוד שני אחים וגם הם הומואים.
אחרי תקופת הלימודים בקולג' עסק ברכישות ומיזוגים. בינואר 2018 הוא עזב את גריינדר לאחר שהחברה נמכרה לבייג'ינג קונלון טק תמורת 93 מיליון דולר עבור 60% מהחברה.
בבעלות שמחאי כמה נכסים, אשר עיקרם באזור לוס אנג'לס שבקליפורניה.
הערות שוליים

↑  הסינים רוכשים את גריינדר - אפליקציית הגייז הגדולה בעולם, באתר הארץ, 12 בינואר 2016
יאן ניקלאס

| --- | --- |
אין תמונה חופשית
 לידה:  15 באוקטובר 1947 (בן 76) מינכן, אזורי הכיבוש בגרמניה 
 מדינה:  גרמניה 
 תקופת הפעילות:  מ-1973 
 http://www.janniklas.com
 פרופיל ב-IMDb
 
יאן ניקלאס (בגרמנית:  Jan Niklas; נולד ב-15 באוקטובר 1947 במינכן) הוא שחקן קולנוע גרמני, שזכה בפרס גלובוס הזהב לשחקן המשנה הטוב ביותר ב-1986 על תפקידו בסרט "אנסטסיה: המסתורין של אנה".
ביוגרפיה

ניקלאס נולד וגדל במינכן, הוא החל ללמוד משחק בלונדון ולאחר מכן במינכן. התחיל את הקריירה בטלוויזיה המקומית ובהפקות אמריקאיות קטנות כדוגמת מותחן הפשע "הנוסחא", "21 שעות במינכן" (המבוסס על טבח הספורטאים באולימפיאדת מינכן) ו"קולונל רדל" של אישטוואן סאבו, הסרט בו פרץ לתודעה.
שנת 1986 הייתה המשמעותית בקריירה של ניקלאס שזכה בפרס גלובוס הזהב לשחקן המשנה הטוב ביותר במיני סדרה/סרט טלוויזיה על הופעתו בהפקה "אנסטסיה: המסתורין של אנה" בתור הנסיך אריך. באותו הטקס היה מועמד גם בקטגוריית השחקן הראשי הטוב ביותר על תפקידו בתור הדמות הצעירה של שליט רוסיה פיוטר הגדול במיני סדרה הביוגרפית המבוססת על חייו.
שיחק לאחר מכן לצד כוכבי הקולנוע מריל סטריפ, אנטוניו בנדרס ווינונה ריידר בדרמה הספרותית "בית הרוחות" וגילם את דמותו של רופא השיניים היהודי-גרמני פריץ פפר ידיד משפחת פרנק בדרמה הביוגרפית "אנה פרנק: הסיפור במלואו".
יאיר פורסטנברג

| --- | --- |

 לידה:  18 באוגוסט 1975 (בן 49) ישראל ירושלים, ישראל
 ענף מדעי:  חוקר תלמוד
 מקום לימודים:  ישיבת נווה שמואל  ישיבת הר עציון  האוניברסיטה העברית בירושלים 
 מנחה לדוקטורט:  שלמה נאה
 מוסדות:  האוניברסיטה העברית בירושלים (1 ביולי 2017) 
 yairfurstenberg.huji.ac.il
 
יאיר משה פורסטנברג (נולד ב-18 באוגוסט 1975) הוא חוקר תלמוד ישראלי, פרופסור חבר וראש החוג לתלמוד באוניברסיטה העברית בירושלים.
ביוגרפיה

נולד בירושלים בשנת 1975. למד בישיבת נווה שמואל וישיבת ההסדר הר עציון. בשנת 2002 סיים תואר ראשון בלימודים קלאסיים ותלמוד בהצטיינות יתירה, ובשנת 2005 סיים תואר שני בתלמוד בהצטיינות יתירה; שניהם מהאוניברסיטה העברית.
בין השנים 2009–2010 למד במסגרת חילופי סטודנטים בחוג לדתות באוניברסיטת פרינסטון.
בשנת 2010 סיים את עבודת הדוקטורט שלו באוניברסיטה העברית, בהנחיית פרופסור שלמה נאה.
בין השנים 2013–2017 שימש כמרצה במחלקה להיסטוריה של עם ישראל באוניברסיטת בן-גוריון.
בשנת תשע"ד (2014) היה חבר בפורום הצעירים של החטיבה למדעי הרוח באקדמיה הלאומית הישראלית למדעים.
בשנת 2018 החל ללמד כמרצה בכיר בחוג לתלמוד באוניברסיטה העברית. בשנת 2020 מונה לתפקיד ראש החוג לתלמוד, ובשנת 2022 מונה לפרופסור חבר.
זכה בפרס טורונטו למצוינות במחקר לשנת תשע"ו.
מחקריו עוסקים בהשפעות של המשפט הרומי והמשפט היווני על היווצרותה של ההלכה היהודית הקדומה, בתולדות חיבור המשנה ובספרות התנאית.
חיים אישיים

אביו הוא המתמטיקאי פרופ' הלל פורסטנברג ושניים מאחיו הם ד"ר אריאל פורסטנברג והבמאי ישעיהו פורסטנברג.
נשוי לשירה, בתו של פרופ' מנחם בן ששון ומתגורר בשכונת מקור חיים שבירושלים.
פרסומיו > ספריו

טהרה וקהילה בעת העתיקה: מסורות ההלכה בין יהדות בית שני למשנה, ירושלים: מאגנס, 2016. הספר זכה בפרס מרדכי איש-שלום לספר ביכורים בתולדות ארץ ישראל לשנת תשע"ח.
Purity and Identity in Ancient Judaism: From the Temple to the Mishnah
פרסומיו > ספרים בעריכתו

(Leiden: Brill; 2016) Jewish and Christian communal identities in the Roman world
הערות שוליים

↑  בן שיף, הכירו את מקבלי הצל"שים: הסטודנטים מבן גוריון בחרו מי המרצים המצטיינים שלהם, באתר באר שבע נט, ‏20.9.16
↑  זוכי עבר פרס איש שלום
| --- | --- |
בקרת זהויות :  NLI: 987007306438505171  BIBSYS: 1470399608885  BnF: cb17077546z (data)  GND: 1108786499  ISNI: 0000 0000 7057 8570  LCCN: n2016017495  NTA: 405484046  ORCID: 0000-0003-0082-6243  RERO: 02-A026110480  SUDOC: 195026462  VIAF: 247446049   WorldCat (עם VIAF): 247446049
יאן מרטל

| --- | --- |

 לידה:  25 ביוני 1963 (בן 61) סלמנקה, ספרד 
 מדינה:  קנדה 
 מקום לימודים:  אוניברסיטת טרנט, Trinity College School 
 שפות היצירה:  צרפתית, אנגלית 
 יצירות בולטות:  חיי פיי 
 תקופת הפעילות:  מ-1993 
 הושפע מ:  אלפונס דודה 
 בן או בת זוג:  Alice Kuipers 
 פרסים והוקרה:  פרס בוקר (2002)  הפרס האסייני/פאסיפי לספרות (2003)  Journey Prize (1991)  עמית החברה המלכותית לספרות  שותף במסדר קנדה 
 חתימה:   
 
יאן מרטל (באנגלית: Yann Martel; נולד בספרד ב-25 ביוני 1963) הוא סופר קנדי.
כבן לזוג דיפלומטים, נדד בילדותו במקומות רבים: קוסטה ריקה, צרפת, מקסיקו, אלסקה וקנדה. את חייו הבוגרים בילה בטיולים ברחבי העולם. הוא שהה בטורקיה, איראן, ישראל והודו. לאחר שסיים לימודי פילוסופיה בקנדה, באוניברסיטת טרנט, פתח בגיל 27 בקריירת כתיבה. כתיבתו מושפעת ממגוון התרבויות בהן ביקר.
ספרו הידוע ביותר הוא "חיי פיי". גיבורו הראשי, פיי פאטל, הוא ילד הודי טמילי, אשר ניצל מספינה טובעת בסירת הצלה שבה גם מספר חיות טרף, ביניהן טיגריס בנגלי. פיי נאלץ לבלות את שארית מסעו בים עם בעלי החיים, ומתפתחים ביניהם יחסים מיוחדים. הספר תורגם לשפות רבות, הפך לרב מכר וזכה במספר פרסים ספרותיים, ביניהם פרס בוקר לשנת 2002. לצורך כתיבת הספר בילה מרטל חצי שנה בהודו, במהלכה ביקר במקדשים, מסגדים, כנסיות וגני חיות.
באוקטובר 2005, ביקר יאן בישראל, לצורך תחקיר לספרו הבא, "באטריס ו-וירג'יל", אשר עסק בשואה באופן אלגורי.
באפריל 2007, לאחר שהזדעזע מחוסר העניין שהפגין ראש ממשלת קנדה סטיבן הרפר בערב הוקרה לתרבות הקנדית, החליט מרטל לשלוח לו אחת לשבועיים ספר מלווה במכתב, ולתעד זאת באתר אינטרנט שהקים לכך, במיוחד.
ספרים

העובדות שמאחורי בני רוקאמאטיו מהלסינקי (1993)
Self‏ (1996)
חיי פיי (2001)
We Ate the Children Last‏ (2004)
Beatrice and Virgil‏ (2010)
יאיר סהר

נשיא בורסת היהלומים - יאיר סהר
יאיר סהר (נולד ב-1 ביולי 1958) כיהן כנשיא בורסת היהלומים הישראלית וכיו"ר מפעלי בורסת היהלומים בשנים 2011 - 2013. בשנת 2013 קיבל את התואר נשיא כבוד של בורסת היהלומים של ניו יורק - ה-DDC בעבור פועלו לקירוב שתי בורסות היהלומים בתקופת כהונתו כנשיא בורסת היהלומים הישראלית.
בינואר 2016 קיבל יאיר סהר את התואר נשיא כבוד לכל ימי חייו של בורסת היהלומים הישראלית.
ביוגרפיה > שנותיו הראשונות והשכלתו

יאיר סהר נולד והתחנך בתל אביב. הוא למד חשמל בתיכון אורט סינגלובסקי ושירת בצבא כמדריך בפנימיית חיל חימוש. בראשית שנות השמונים פתח משרד לביקוע יהלומים. עם המעבר לביקוע בלייזר המשיך לעסוק בביקוע בסיוע חמש מכונות לייזר. בגיל 26 החל לנסוע לבלגיה לרכוש יהלומי גלם, ובהמשך החל לעסוק גם בייצור.
ב-1999 נכנס לשותפות עם היהלומן מוטי עבו. השניים הקימו את "סהר עתיד יהלומים בע"מ'", העוסקת בייצור יהלומים בישראל ויצוא באמצעות מנהלי מכירות ונציגויות בארצות הברית ובהונג קונג. החברה מעסיקה כ-40 עובדים בישראל וכן עובדים מחוץ לישראל - כולם ישראלים. החברה נמנית עם מקבלי הסייט של ה-DTC – חברת הסחר של ספק הגלם המרכזי בעולם – דה בירס, ועם לקוחות הליבה הראשונים של חברת הארי וינסטון, האחראית לשיווק 40% מתפוקת מכרה היהלומים דיאביק.
בשנת 2009 קיבלה חברת "סהר עתיד" את התואר יצואן מצטיין של מדינת ישראל מידי נשיא המדינה, שמעון פרס.
ביוגרפיה > תפקידים בענף היהלומים הישראלי

את פעילותו הציבורית בענף היהלומים התחיל יאיר סהר בגיל 35. הוא כיהן במגוון רחב של תפקידים ציבוריים בבורסת היהלומים הישראלית, בהתאחדות תעשייני היהלומים בישראל ובמכון היהלומים הישראלי. בין היתר מילא תפקידים מובילים ובהם המשנה לנשיא הבורסה, סגן הנשיא, חבר נשיאות, גזבר ויושב ראש של ועדות רבות העוסקות בקביעת מדיניות וסדר היום המורכב והמגוון בבורסת היהלומים הישראלית. בנוסף כיהן כיו"ר ועדת הכספים של הבורסה, חבר נשיאות וחבר בוועדות שונות בהתאחדות תעשייני היהלומים וכדירקטור במכון היהלומים הישראלי וחבר בוועדות השונות של המכון.
ביולי 2011 נבחר יאיר סהר לכהונת נשיא בורסת היהלומים הישראלית ויו"ר מפעלי בורסת היהלומים.
במקביל לכהונתו כנשיא הבורסה מכהן יאיר סהר כדירקטור במכון היהלומים הישראלי וכחבר בוועד הפועל של התאחדות תעשייני היהלומים.
חיים פרטיים

יאיר סהר מתגורר ברמת גן, נשוי למיכל ואב לשני בנים ושתי בנות.
לקריאה נוספת

"חשיבה אסטרטגית על המימון הענפי", שירה עמי, "היהלום" 204, עמ' 12 – 15, בהוצאת מכון היהלומים הישראלי, 2011
"שלב ההכנות מסתיים, היציאה לדרך כבר החלה", היהלום 205, עמ' 12 – 14, בהוצאת מכון היהלומים הישראלי, 2011
'2012 עשויה לסמן שינוי לטובה', היהלום 206, עמ' 24 – 26, בהוצאת מכון היהלומים הישראלי, 2012
הערות שוליים

↑  "שלב ההכנות מסתיים, היציאה לדרך כבר החלה", שירה עמי, "היהלום" 205, עמ' 12 - 14, בהוצאת מכון היהלומים הישראלי, 2011
↑  חזון, יצירתיות ונחישות, שירה עמי, "היהלום" 203, בהוצאת מכון היהלומים הישראלי, 2011